
ACORD 148/2008, D’1 D’OCTUBRE, DEL PLE DEL CONSELL DE

 L’AUDIOVISUAL DE CATALUNYA

Ref. expedient 2/V/2008

1. El Consell de l’Audiovisual de Catalunya va resoldre en el seu Acord núm. 121/2008, de 16 de juliol, advertir a l’Ajuntament de Sabadell que, cas de voler mantenir la difusió del programa d’informació municipal i de periodicitat setmanal Sabadell Actual mitjançant un prestador de serveis de televisió de gestió privada, era preceptiu sol·licitar a aquest Consell l’excepcionalitat prevista a l’apartat 4 de l’article 36 de la Llei 22/2005, de 29 de desembre, de la comunicació audiovisual de Catalunya (en endavant, LCA). 

2. En efecte, l’apartat 4 de l’article 36 de la LCA estableix que “els prestadors de serveis de comunicació audiovisual de gestió privada no poden difondre continguts per encàrrec de les administracions públiques, llevat dels publicitaris i dels casos d’ens locals que no puguin prestar directament el servei públic establert pels articles 32 i següents, per motius tècnics, econòmics, demogràfics o altres de naturalesa anàloga, l’existència dels quals sigui apreciada pel Consell de l’Audiovisual de Catalunya (...)”.

Els continguts objecte de contracte s’han d’orientar en tots els casos al compliment dels principis de servei públic audiovisual que determina la LCA. Tanmateix, sens perjudici de l’aplicació de la legislació sobre contractes del sector públic, la responsabilitat editorial d’aquests continguts també correspon a l’ens públic contractant.

3. La possibilitat per part de les Administracions públiques d’encarregar als prestadors privats la difusió de continguts de servei públic, prevista a l’apartat 4 de l’article 36 de la LCA, té caràcter absolutament excepcional, i no pot constituir un recurs habitual de prestació del servei públic audiovisual local. En aquest sentit, el Consell de l’Audiovisual de Catalunya ha enunciat, en una primera aproximació, en el document de Criteris d’interpretació dels límits de la gestió directa en la prestació del servei públic de televisió digital terrestre d’àmbit local, aprovat per l’Acord 35/2008, de 18 de març, els criteris o paràmetres sobre els quals el Consell apreciarà l’efectiva existència de l’excepcionalitat que justifiqui la difusió de continguts de servei públic per part de prestadors privats.

4. L’Ajuntament de Sabadell, mitjançant la documentació tramesa al Consell de l’Audiovisual de Catalunya, ha justificat davant d’aquest Consell l’existència de motius econòmics i tècnics que impossibilitarien provisionalment la prestació directa del servei públic de televisió. Aquests motius permetrien a aquest ens encarregar provisionalment la difusió del programa Sabadell Actual a un prestador de serveis de televisió de gestió privada amb títol habilitant per prestar els serveis de televisió a la demarcació de Sabadell. En aquest cas, la provisionalitat esmentada restaria vigent fins l’entrada en funcionament dels serveis de televisió digital terrestre de titularitat pública en la demarcació esmentada. 

De conformitat amb l’apartat 4 de l’article 36 de la LCA, i del mateix document de Criteris d’interpretació, l’Ajuntament de Sabadell ha justificat també a aquest Consell, les missions de servei públic que empararien els continguts que es volen emetre a través d’un prestador privat; ha garantit que la responsabilitat editorial dels continguts, la difusió dels quals s’encarregui a un prestador privat correspon també a l’ens públic contractant; i ha acreditat la inactivitat dels prestadors de serveis de televisió digital terrestre de titularitat pública en la demarcació de Sabadell.

Per tot l’exposat, el Ple del Consell de l’Audiovisual de Catalunya, ha adoptat els següents,

ACORDS 

1. Apreciar l’excepcionalitat prevista a l’apartat 4 de l’article 36 de la LCA per motius econòmics i tècnics.

2. Autoritzar a l’Ajuntament de Sabadell a que, provisionalment, fins l’entrada en funcionament dels serveis de televisió digital terrestre de titularitat pública en la demarcació de Sabadell, difongui el programa d’informació municipal i de periodicitat setmanal Sabadell Actual mitjançant un prestador de serveis de televisió de gestió privada amb títol habilitant per prestar els serveis de televisió a la demarcació de Sabadell. 

Aquesta autorització resta condicionada al compliment dels principis de servei públic que determina la LCA i a que la responsabilitat editorial dels continguts correspongui a l’ens públic contractant, d’acord amb els termes establerts en aquesta mateixa Llei.

3. Notificar aquest Acord a l’Ajuntament de Sabadell.

Barcelona, 1 d’octubre de 2008

Josep M. Carbonell i Abelló



Santiago Ramentol i Massana

President





Conseller secretari

